정조 16년
判校孫碩周疏曰伏以臣生長窮髮之北蒙被如天之恩猥竊科第從仕於朝臣之末者居然爲二十年之久臣嘗感激殊私志切願忠而間而待罪兩邑今又官係閑司以奔走筋骸爲一分報效之地以出位論事抱古人越俎之嫌徘徨囁嚅不敢售芹曝之誠者亦已多年矣歲初朝參時必欲妄陳一語獲遂耿結之忱誠而衿紳滿庭蹤跡疎逖足將進而趑趄口將言而還噤苟如是則終無可言之時而莫暴一得之愚矣玆敢不避猥越謹採本道道內不得已之事十條略此仰陳於黈纊之下惟聖明憐其忠而垂察焉其一卽道內各陵寢典祀官事也噫祀典是何等至重莫大之事而祭物封進營邑雖十分檢飭而至於典祀官則自該邑塡差於本邑儒鄕中閑雜人旣沒名稱又無知識曾已見侮於官吏輩者也設或祭物不謹不敢生點退執頉之擧況城化之間等級截嚴不得開口可否此必然之勢也臣屢差京各陵祀官而伏見庶品之豐膄猶承飭敎之勤懇竊嘗欽歎我殿下追遠之至意矣及見本道祀享儀物則其所磨鍊別無異同於京外而祀官不擇之弊萬萬寒心每多欠敬之歎實有難言之端其在事體寧不悚然臣意則繼自今別錄道內附近邑中文蔭武曾經實職之人巡營前期擇差出帖如禮齋沐馳進察飭俾盡重祀典正事面之道焉其二卽陵殿假官不擇事也凡陵殿實官如或有故則差出假官代直乃是通行之古規而所謂假官全不愼擇不顧事體之至重曲循親知之顔私以閑雜人中圖免軍役之類無難差出此輩與守僕及守護軍輩互相爾汝諧謔狼藉奉審灑掃凡百擧行等節全不成樣此豈非萬萬未安者乎至若一得參奉奉事直長等假官之名則因爲冒錄於式年帳籍中以爲子孫免役之階而實官則毋論有故無故許多假官容易差出軍丁之因此減失猶屬細故莫重尊敬之地有此猥屑之弊揆以事面已極寒心且以實官言之筮仕之初固當恪勤職事以積其仕而不此之爲許多擧行太半委之於假官而托以有故占便爲事一年之內入直不過數三朔及其報仕之際竝計假官入直之日字以充自己之實仕事之不誠莫此爲甚非特陵殿事體極其尊重我殿下追遠之至誠達孝不以世代之遠近罔有間焉爲今日寢郞者何敢乃爾臣於此事竊不勝駭痛慨惋之至臣意則從今以後嚴立科條假官之冒錄帳籍逃免軍役者一切痛禁假官亦依節目各別擇差於國姓中有文識可堪者各陵殿元定三四員額數毋得任意加出俾無如前亂雜之弊而實官亦有萬不得已實故然後始許假官替職可也其三卽南行道薦事也大抵道薦之法法意甚重其例已久而必擇有文學行誼才智之拔乎其萃者一道內衆望咸歸然後始許入薦而故重臣徐宗玉在北伯時以咸興文會書院靑衿案入錄者始許薦望之意啓聞定奪文會書院卽孔夫子影幀奉安之所而靑衿案乃一道內地閥文識俱備鄕解後聚圈許錄者也其用人難愼之意果何如而挽近以來所謂道薦無非曲逕鑽進公肆干托初無地望之可言又乏才學之素著稍有財勢者則無不攘臂圖薦畢竟薦剡反歸此輩人心淆雜倖門莫可遏矣甚至於年少蒙騃不辨魚魯而又不入錄於靑衿案者裹足奔競唾手經營事之寒心孰甚於此臣聞他道亦然而本道之弊尤甚噫使此輩便做仕宦來頭民社之任顧何可責之乎其中尤可駭者惟彼希覬之徒不念事體之輕重猥陳疏章敢生干恩之計轉相效嚬袖疏草而出沒京邸其眞箇讀書飭躬固窮之士不求聞達虛老牖下世世簪纓之孫濟濟生進之輩至老死終不得一命埋沒窮鄕忍飢抱恨是豈朝家設薦取人之本意哉本道如此三隅可反臣謂亟降嚴旨申加立法必以靑衿案所錄生進幼學中才行經濟俱備之人擧擬薦牘而先自該邑一鄕多士聚會圈點以報營門又自營門博採道內之公議擇之又擇一皆可合然後始乃登聞令銓曹懸錄年條次第收用而毋或違越薦次則上而有得人揚陋之實下而杜濫分圖囑之倖而抱經虛老之士薦行自修之類庶可于于而進矣惟聖明更加留神焉其四卽西北加設別付料久勤事也己酉新設之初西關之淸南北道之南關合爲一廳久勤遷轉之規一依舊廳創設時例勿拘日淺自當年爲始每都目一人式以久勤次第互相遷轉事議定節目而卽於其年十二月都政先以淸南首久勤一人差送邊將則翌年六月都政乃南關首久勤遷轉之當次而銓曹以京軍門四十五朔例援作準限自庚戌六月以後遂不檢擬已過四大政而無一人遷轉者當初加設時西北武士莫不雀躍頗有興起之望矣到今久勤差退遷轉無期則至若座次居下之類將不知幾年勤苦之久而離親棄戚積瘁於千里外京邸抱經風霜徒勞無效遂相顧慼然曰人壽幾何向者樂赴之路反爲厭避之地比來受由下鄕者輒皆過限不來反以見汰爲幸烏在其慰遠人拔武士之意哉臣謂嚴飭銓曹自今六月大政一依當初節目施行俾遠道之武士無至落莫尋鄕之地可也其五卽南關三邑歲抄軍事也彼歲抄軍乃是南兵營所管而所謂隄防三色米太之數每名所納合爲八斗而濫捧之弊年年層加一夫之納小不下十五六斗而或値災年則價至七八兩錢已非下戶之所堪當者而一戶之內間有父子兄弟應納者則米太至於數三石之多且運納程途或爲數百里之遠一夫不能擔一夫所納之穀男女負戴牛馬載馱或齎錢而往營下貿米以納其所糜費尤不勝言蓋歲抄之軍役最苦而弊最多視此役若死地故民之稍有勢力者東投西托百般謀避畢竟簽入者俱是至殘無依之類或致朝疤夕逃之弊隣族被侵許接替當故欲傭於農家而農家不受欲接於隣洞而隣洞不許甚至於不齒人類不與婚媾之境其冤苦之狀疾痛之呼絶可矜而慘惻矣近者一帥臣爲憐災歲之民情以一兩五錢代捧歡聲動地而其後則又復如前此而若不別般定式無以永久遵行雖以本道各邑假率番錢事言之自昨年以後幸因道臣之釐弊得蒙朝家蠲恤之惠一道屢萬名假率感祝天恩攢頌載路而惟彼歲抄軍偏苦之情狀登聞無路未蒙一視之澤寧不可矜之甚者乎臣謂自今以後一依他軍兵一匹役之例每一夫以二兩代錢永定收捧使之無敢增損則非但殘民蒙被實惠亦足爲導達和氣之一段也其六卽居山道驛戶凋弊事也我國之馬政當初磨鍊非不優厚而位田設置已多年所陳荒之頉川浦之落許多減縮無處不然而其中居山驛則百餘年前十七馬戶加設之後未有增置位田之事故元馬戶位田中略略除出分排於新增馬戶其所凋殘難支尤非他驛之比而亦必至之勢也驛民輩不能堪命呼號道路監營非不知情勢之可矜而狀聞體重只以從當商量四字爲彌縫之題驛路絶站朝夕難保之弊一道皆言而驛卒輩繫馬逃散之狀臣亦屢度目見設郵傳命是何等莫重之政而終不爲之區處則臣恐窮北廣漠之地永絶站路之弊可立而待也噫所重攸在何驛不然爲弊滋甚亦何驛不然而北關之緊重尤有別焉其矯救之策臣亦昧昧伏願聖明亟降明旨於本道道臣爛加商確急速通變別般拮据莫重之地得免絶站渙散之弊焉其七卽抄選武士事也北關一路卽周之豐漢之沛唐之晉陽也北近彼地內作藩屛而人多壯勇性又剛强熟習弓馬專尙氣力武士之輩出殆同冀北之騏驥是以朝家之視北路比他道尤重特推綏遠之惠別錄付料之名克盡養武士之道以存備不虞之方而加以近者抄選之法尤爲申嚴由前由後其所以慰悅之奬勸之者靡不用極大聖人慮遠愛才之德猗歟盛矣本道武士之抱才有志者庶幾雷動雲集蔚然興起而其中拔萃特秀之人絶無而僅有此何故也十室之邑猶有忠信矧乎千戶之郡縣萬戶之州府豈曰無人乎粤在龍蛇之變幸賴智謀之士忠烈之輩多出於南北關文臣及生進幼學之中而倡義募兵討復一路勦滅鞠賊之功亦出於本道人士之中由此觀之北方之才略忠義之士不爲不多而特朝家未之聞知耳雖或聞知其登庸之際未盡其道引進之方未得其要終不免拘礙於防限牽掣於地閥夷而鄙之不得顯用雖有勇敢智略之出常者擧懷不肯操弓之心矣凡欲托身於仕路者豈不知虛老之可冤宦達之可喜而特以入仕之初薦路卽唐勿論地處之高下才略之優短人是北人則其所許通不過守部兩薦而已世代冠冕之孫中庶卑微之類混同越薦貴賤無別噫稍有地處者尙云恥之況門戶閥閱才具超等者乎以是之故間或有投筆之士則儕流擯斥親戚棄絶遠近知名者莫不驚怪而賤薄之甚至於婚路窒礙吏隷嗤點此乃必至之勢也大抵守部宣三薦卽人地區別之門而其中宣薦一岐乃士族拔身之初也然則八路武弁之凡爲士族者宜無異同於薦路而獨於西北一向枳塞至若南土之人則爲人了了姻親有力則雖至微無根之類輒皆援引拯拔必置之宣薦北關之人則雖屢世仕宦之子若孫必置之守部視若應行之例事臣反覆思度誠莫曉其故噫西北武士之向隅隱痛厥惟久矣而忍恥含恨隨踵比肩於守部薦中庶良民之列者渠豈樂爲也哉以此之故凡有班名者莫不羞恨北人之前後挈妻子南踰鐵嶺者指不勝屈安土重遷人情固然而猶且離親戚棄丘墓賣田賣宅不遠千里而散而之四者亦豈樂爲也哉特以本道未有宣薦謂無士夫他道人之以士族爲名者初不許交至於京各司吏隷亦莫不慢蔑甚至於言必稱北道漢三字作爲賤待之目而間有北人之從仕者幸蒙殊恩得忝名宦腴邑則莫不瞠眼而驚怪此所以三尺童子皆懷羞恥要免北道之名必欲踰鐵而後已原其情則切可悲憐矣第伏念豐沛舊鄕與他道自別簪纓世族比民庶絶異而乃反防以鐵限獨阻於大道通行之路向所謂可合奬用者無怪其不肯操弓而人才之自暴亦由於此欲其入而閉其門者政謂是也他道之人亦曰西北之不通宣薦未知何意一辭稱冤云此非臣一人之言其公議之莫遏卽此可見屢百年積鬱之氣足以傷天和而喪良心矣顧今日月之明無微不燭雨露之澤無物不霑凡我化中之類冀蒙一視之恩者卽人情之常而至可哀矜處也今若特加更張毋或膠守痼瘼卽許西北宣薦則遐土風動一路雀躍許多豪俊勇傑之士必將裹足千里不求而自至若鳥歸茂林魚集香餌衆心悅服人皆敢死許多武夫之緩急可恃者奚特如壬辰之數十義士而止哉且以抄選之規言之特以地閥身手才藝膂力爲抄上之目者實出於廣取人才之德意而射者不過其中之一技也智略爲上射藝爲末今若專以射藝爲準則其所得失惟在試日之幸不幸故或有身言書判之可合抄選者而適於其日不利於射則不得選焉遺才失人之歎亦在於此矣臣意則人如可用雖未及善射必取而選之漸次肄習於諸般射藝則足可爲人與才兩得之道矣伏願益加裁察焉其八卽關防設置事也噫北道實爲國家之北門而嶺阨險阻防守有恃以其有五關故也五關之稱卽磨天也摩雲也咸關也黃草也鐵嶺也五處之謂也磨天則吉州城津爲合守之勢摩雲則端川之別中營谷口之別中司爲挾守之勢咸關則咸興之監營北靑之兵營互爲據守之勢黃草則新設長津之防營以守之此四嶺皆有防禦之區劃者而至若鐵嶺處在江原咸鏡兩界之間天塹截然三阨最要而獨無一鎭設置事其爲識者之憂久矣所謂三阨卽鐵嶺三方雪雲嶺而北關一路到此三分東踰鐵嶺而抵淮陽爲七十里南出三方而距平康爲二百餘里西踰雪雲而直通海西諸邑此乃三路之要衝五關之第一也第伏念北路地形譬如長蛇南北延袤殆至二千里之還而重嶺疊巘次第間峙其爲表裏唇齒之勢者誠不偶也而腹背相應之設首尾相救之道旣無其方則脫有急警賊騎不由六鎭之路而潛渡鴨綠之上游突出於長津三水之間一踰黃草則咸興必先受其禍咸關以北已在賊後而坦路長驅之兵直向安德之南則自咸至京之間只有鐵嶺一堆而嶺阨險峻鳥道懸絶三方平低人煙蕭殘其勢必不向鐵路而直趨三方三方以南卽畿甸不遠之地也言念及此寧不懍然而寒心乎向者三方廢路之論職由於未詳形便之致也大抵三方之地形自外遠望則其勢通豁有若等閑平地故賊勢之必趨三方云云者良以此也而及至洞口自錦機以後狹隘深邃左右峭削一線長路與谷逶迤首尾百餘里之間車不方軌騎難成列此所謂一夫當關萬夫莫開之地也果若廢路則數三邑不通魚鹽之弊猶屬細故百里長谷必將爲無賴强盜輩逋逃之淵藪其地可實而決不可虛之也其路可通而決不可廢之也況玆錦機之地處於三方之口關鎖一隅自成內地之門戶且爲北路之咽喉雪嶺爲其左臂而可以兼防鐵嶺爲其右臂而可以兼守三方爲其背而利於糧道比諸長津吉州等防守其輕重緊歇不啻懸殊且以兵法言之先據險隘以待賊兵然後我可以賭勝倘使一陣兵馬駐札於此則脈絡旣通於內地聲勢相連於外服禦賊報警之便莫緊於此敵雖千萬其於我何壬辰倭寇之敢踰鳥嶺丙子胡酋之直由靑石如入無人之境者實由於平日守備疎虞之致也至今追思豈非扼腕長吁處耶噫陰雨之備有國之大政安不忘危聖世之長策今此北路重地豈可虛抛天險不思預備之術乎安邊一邑地方最闊永豐三方等地俱爲百餘理或數百里之遠而人煙不相通官令不能及殆同咸興之長津在本府無甚關緊而永豐之民偏受其困苦之狀不可殫陳此亦可矜而平康之地亦如安邊分水嶺今雖屬之平康而其北則乃安邊地也今若設一大鎭於其中安邊之南山站以西平康之分水嶺以北割付於新設處則地方洽爲百餘里之大而民戶亦不下數千戶之多土品之肥沃生利之豐裕足可爲一大邑而非特長津之比也然則鐵嶺之險倚釰可守也咽喉之地關防可壯也愁苦之民安堵可期也一擧而有三大利者也臣生長北關嘗有所聞見蚤夜隱度妄陳長久之策惟聖明亟運睿斷斷然設施以存桑土之戒焉其九卽軍政修擧事也我國兵馬之强壯素稱北路蓋生長邊陲耐寒忍飢勇健善鬪懦弱者少故也在前春秋習操之時雖小兒慣於耳目皆知鼓進金退觀旗知方之節尋常遊戲於街路者亦能作擺列之狀矣近年以來飢荒荐臻每年停操之關實出於我聖上如傷若保之德意民皆不費財力鼓舞樂生而第伏念北關以邊上待變之地有朝令夕發之兵且鍊且精然後可無疎虞之歎而顧今昇平已久民不知兵習操不行士皆解體司部隊伍之間將不知其卒卒不知其將加以各該哨頭目輩恣行幻弄惟意陞降以存爲逃以生爲死甚至於年滿老除則倒名降年仍付案中而初無代頉種種奸弊不一而足所謂軍案便成虛簿脫有營點頭目輩急於彌縫雇人代點之弊在在皆然至於馬步軍之軍裝服色殆不成樣氈笠馬鞍十無一焉設有急警計將安出言念及此令人心寒噫不鍊之卒將焉用之帥臣之巡操爲弊滋大苟非連豐猝難逐年擧行而若於各其官門聚點操鍊歲以爲常則其於聽鼓看旗坐作進退之節庶可熟習而猶勝於初不知兵矣且伏念人齒之蕃盛莫過於此時軍丁之塡充莫難於今日其故何哉軍兵之附近作隊乃是古例而奸民避役之弊愈往愈甚初不恒居於一邑又皆投托於隣近指東擊西詐僞百出一張公文圖得不難干囑吏校冒托族黨自稱中班恥入軍伍官長若或勒簽則怨謗載路畢竟顚沛此已可惡之甚者今若自朝家嚴明下令一倂以無文識無地處者櫛刷簽役軍兵之散在他境者亦令一從時居邑作隊則軍丁不患不得而奸民必無閑遊於中間甘作蝙蝠之役矣且以兵器言之噫彼殘民實無以自力備寘北邑貧殘亦無自官備給其蕩然疎虞之弊不可勝言至若北路諸軍中三營親騎衛乃是善騎射最精之兵而戰馬服色則稍有可觀但其器械則不過一條鞭棍十五箇無用之長箭而已今若備給馬上銃各一柄使之鍊放則三千精銳之兵足可以一當百伏願聖明更加留神焉且以武出身言之西北武士每於道科出身者爲四百名而加以每年三營門親騎衛都試出身者亦不知其幾許噫許多武士中善騎射最優者擧皆出身則此可謂國中之第一可用之兵而此輩一番出身之後自以爲能事已畢更無餘望賣其馬而槖其弓歸屬無所便作閑民國家之賜第勸奬者以其欲用於緩急而奈之何拔其優賜以花牌一倂棄置而不爲團束一任其閑散優遊以可用之兵反作無用之民乎臣竊爲之訝歎慨惜也臣伏見道內三營親騎衛皆以閑良充定則今又別設出身親騎衛每營門各五百名皆以年五十以下抄選充數軍裝服色略助其半又設拔身奬用之階出身都試優等者數人分除初仕及邊將或京軍門厚料窠次第擢用則一道觀感勇士雲集收拾弓馬益加肄習將爲一國莫强之兵其利於國誠大矣惟聖明更加三思焉其十卽發遣繡衣事也北民之願見繡衣者久矣凡有疾痛冤苦之事則閭里恒言曰暗行御史胡不下其徯之若大旱之望雨也噫彼民情亦云慼矣蓋奸鄕猾吏之爲蝥爲蠧毒害生民者何邑無之而至若磨天以北距營門最遠而吏鄕之橫濫有甚南關不治之官長雖或斥罷而負罪之吏鄕尙且晏然其間許多民瘼之切急者雖不敢逐條猥陳而大抵北關絶少豐腴之邑爲官長者雖値歉年無以拮据施措官用饒厚然後廉白者可以行利民之政貪墨者亦可無剝民之擧而所謂官用逐年減削昔有而今無昔厚而今薄此所以民受其害者也目今還弊八路同然而六鎭三甲爲尤甚有難一一論列而其中最可哀者鏡城之民也切可悶者鏡城之弊也本府奸猾吏鄕素稱甲於一路而所謂邸吏又從以締結助虐出沒作奸民不堪苦爲弊多端何者還上各穀之以麤作米大同布木之幻弄作穀一節乃是各邑所未聞所未有之痼弊也以言還上作米則假令正穀一石土式折米爲六斗而其方春糶之時陳腐麤劣之穀以土式例勒分於民戶及其秋捧之時以其所糶各穀反作米粟而捧之大抵戶式也土式也各樣折米之法假令牟麥幾斗幾升折米爲幾許耳麥幾斗幾升折米爲幾許云爾則除非能文能數者外至愚之民莫可曉解無路査得其反作裏面以此論之反作幻弄卽奸吏眩亂愚民之奸計而還穀加錄之淵藪也作此無前之名色恣意弄奸之習已極叵測且當捧糴之時今日開倉明日鞭扑若將於不多日內封倉者然而罔夜督迫使不得措手開眼則殘民輩不勝其苦急於納倉有粟而未及舂折米而公然代納蓋舂之則粟不過一石半而出一石米代納則以二石半之粟當一石之米其用意之不良民情之至冤孰甚於此乎且以濫捧之事言之色不過一升落不過三升斛上加入亦不過三升磨鍊則一石之外加入之數不滿一斗而挽近以來納一石之還者費了二十斗穀其所濫捧已是法外統以論之則受以土式納以戶式者至冤事也各穀反作傅會加錄者至冤事也有粟未舂折米代納者至冤事也一石所捧白徵四斗者至冤事也一民之冤猶可矜惻況萬民之冤乎一石之剩猶云多矣況屢萬石之剩乎以言乎布木作穀則本府詳定中大同白木一匹代續布二匹磨鍊而到今貢物元數充捧之外不捧本色一倂作穀收捧而續布一疋作正穀二石倂耗捧納蓋正穀一石之價在常年爲白木一疋稍歉之歲爲一疋半大歉則至於三疋之多以此推之則大同木一疋轉剩爲四疋矧乎歉歲之倍蓰乎然而精實之米粟畢竟都歸幻弄之手其中麤劣之皮穀都歸無告之民作米作穀已成謬規而可哀可慼者民也年前本府吏鄕之摘發刑配少可懲戢而伊時萬石逋吏今又生還復屬吏役依舊橫恣民情憤惋有口皆言邸吏罪狀纔因繡衣之啓略施懲勵之典而大抵逋吏之還屬而擧皆疾首邸人之遞改而猶畏換面此等病民害公之類莫敢誰何者專由於繡衣罕去之致蓋繡衣之職若別擇嚴明公正通達事務者命送則捨避直路出沒海峽博採民情察隱發奸非但官長之不治者黜之豪鄕猾吏之積爲民害者或移囚而刑殺之或遠配而痛懲之一邑肅然他境畏憚以致萬姓之聳賀庶見衆瘼之回蘇北民之願見繡衣者其情固然矣第繡衣非其人則行止莫愼奸猾先探厚賂陪吏驛卒幸而免罪雖或現發終得無事以我殿下至明之聰亦必照燭至此矣又以海民之弊論之出入必死之噩浪危濤所利不多生涯蕭瑟雖免誅求固已可憐而元定進上外所謂三使臣求請昆布扶吏或白大口人情等許多名色難以殫擧而邸人與官吏互相符同憑公營私給債倍徵侵漁奸弊尤在於此若値海農告歉而漁又失利不得及期報償則春債一馱之魚秋捧二馱或過期則至於四馱若此以往必徵倍之倍利之利充其壑慾而後已哀彼至殘海卒亦獨何辜惟我殿下明如日月幽隱無遺而數千里海外窮峽抱冤者幾人哀號者幾民然則日月之明亦有所未盡照燭者矣臣之上所陳十條辭拙文荒未能竭論其萬一而在北關民國之事雖謂之至切且急非過語也臣非不知越俎之可羞而小嫌不可顧畏巨弊義難終默以斷斷爲國之血忱妄論至此倘蒙恕察臣雖卽日溘死無所恨矣第伏聞命下廟堂之疏回啓無期塵煤堆積便作紙上之空言云噫言可用則採之施之如恐不及言不可用則斥之罪之亦固當然臣之區區顒祝者惟在於我聖上淵然深思廓然乾斷斷然行之耳幸勿以人而廢言也臣無任屛營祈懇之至答曰省疏具悉道內各陵寢典祀官事以本邑儒鄕差塡固不若附近地曾經實職者而創始之法意必有所以至於祭品豐潔又有獻官自可言重而令行令該曹嚴飭道臣益盡虔誠獻敬之方陵殿假官不擇事誠有猥雜之歎而別差元定定以員數殊非新不設舊不改之義莫如仍舊貫但假官代直之無得計仕爾言好矣申飭道臣依此定式南行道薦事復舊例施行西北加設別付料久勤事南關三邑歲抄軍事兵判旣經道伯使之今日內具意見草記回啓稟處居山驛弊事令該道道臣從長釐弊後狀聞抄選武士事西北之獨不與於宣薦嘗所莫曉者昨年以此事屢詢於筵中而俗習所拘迄未歸一更令廟堂廣詢將臣稟處武略之於射藝末也然心蘊萬甲力穿七札之之才之勇未易得來則所以求之捨射藝而孰先此無異於文班之取於帖括功令之間局則局矣身言書判自有金石之科條今不必別加創爲申飭銓曹俾無遺珠之弊關防設置事三方之險知之矣復豐之論亦聞之矣設鎭一款非造次輕議軍政修擧事三條具有理施之似無難令曾經道帥臣各陳意見待次對時使之回啓發遣繡衣事逖矣荒服聲敎間閡雖在昔時盛際尙以此特垂哀矜之思邊邑十倅多從經幄中出如近古故相徐志修等別遣是也矧予否德惠未及民有隱莫暴有冤莫伸加之方伯守宰未能惟人是擇則鄕猾吏奸之從而簸弄其勢卽使爲然若有甚於推而納諸每一念至自不禁瞿然怵然際見爾疏關以北黔黎嗷嗷之狀如在予目中時遣衣繡之行俾有懲惡之效豈可一日緩者但辱命易藏蹤難此所以雖聞北民願見御史之說而不得頻遣遣亦多令潛往而潛回者也近聞此又弊生以其未出道反啓吏鄕之倖竇更欲別加留意矣